Pikkukaupungista ei ole helppo löytää vapaita naisia, tietää varkautelainen Jani Kainulainen.

JANI KAINULAISEN ALBUMI

Varkaudessa asuva Jani Kainulainen, 34, on vapaa mies, jolla on elämä tasapainossa. Hän on merkonomi ja ohjaa työkseen kuntouttavassa työtoiminnassa olevia ihmisiä hyväntekeväisyyskirpputorilla. Arjessa hän tykkää kokkailla, käydä kävelyllä ja kesällä piknikillä. Parisuhde ja perhe kuitenkin puuttuvat. Jani on ollut noin seitsemän vuotta aikuiselämästään sinkkuna ja toiset seitsemän vuotta parisuhteessa. Vaikka Jani keitti tyttöystävälle joka aamu aamukahvit ja lähti opiskelemaan itsekin merkonomiksi tukeakseen tyttöystävän opintoja, suhde päättyi raastavasti kuuden vuoden jälkeen.

- Lähdin opiskelemaan hänen takiaan, mutta löysin samalla oman alani. Koin velvollisuudekseni auttaa häntä niin paljon.

Kuuden yhteisen vuoden jälkeen tyttöystävä ilmoitti kuitenkin tekstiviestillä, että suhde on ohi. Jani oli täyttämässä juuri 24 vuotta. Syitä eroon hän saattoi vain arvailla.

- Ero tuli yllättäen, sillä olimme puhuneet vähän aiemmin lapsista. Hän sanoi vain, että on liian nuori olemaan naimisissa.

Pari oli ehtinyt olla naimisissa kaksi vuotta.

Miksi romanttinen mies on sinkku?

Yllättävän eron jälkeen Jani kärsi masennuksesta.

- Ero oli niin iso shokki ja elämänmuutos. Tuntui oudolta olla yksin.

Kuuden vuoden suhteen jälkeen Jani oli kolme vuotta sinkkuna, eikä edes yrittänyt rakentaa parisuhdetta. Luottamus muihin ihmisiin oli välillä heikko, mutta hiljalleen Jani pääsi yli erosta.

- Haava vain arpeutui lopulta. Eihän eroa voi jäädä murehtimaan loppuelämäksi. Minulla on onneksi loistavat läheiset ja kaveripiiri.

Jani alkoi taas deittailla naisia. Ensimmäinen vakavampi treffikumppani olisi halunnut mennä romanttisen Janin kanssa kihloihin ja muuttaa yhteen parien treffien jälkeen. Janin mielestä sellainen tahti olisi ollut liian nopea. Seurasi lisää treffejä, mutta ei suurta rakkautta.

Viimeisin Janin tapailu päättyi tammikuussa.

Tutut ihmettelevät Janille sitä, miksi hän on sinkku, vaikka on romanttinen ja herttainen.

- On paha sanoa, miksi suhteeni ovat epäonnistuneet. Eteen ei ole kai tullut sitä oikeaa. Olen kyllä valmis tekemään paljon parisuhteen eteen.

Sinkkumiehiä tuntuu olevan, naisia ei

Niin miksi? Suomessa on EU:n tilastolaitos Eurostatin mukaan eurooppalaisittain paljon sinkkuja. Perhetutkijat tuovat usein esiin sen, etteivät vapaat miehet ja naiset kohtaa. Joko he pakkautuvat eri paikkakunnille tai eivät tutustu toisiinsa jostain muusta syystä. Jani tunnistaa ilmiön Varkaudessa.

- Onhan tämä pieni kaupunki ja muuttotappiokunta. Sinkkumiehiä tuntuu olevan, naisia ei. Pitäisi varmaan mennä isompaan kaupunkiin rakkauden perässä.

Janilla on ilmoitus Suomi24-sivustolla. Hän käyttää myös Tinderiä. Tänä vuonna hän on käynyt kolmilla treffeillä tammikuisen eronsa jälkeen.

Vauvakato vaivaa Suomea. Jani kaipaa omaa lasta.

- Olin valmis isäksi jo 24-vuotiaana. Enemmän kuin mitään muuta haluaisin tulla isäksi ja pitää omaa lasta sylissäni. Uskon, että parisuhde ja lapset toisivat paljon merkitystä elämään. Koen, että minulla olisi paljon annettavaa miehenä ja isänä. Uusperhekuviokin kelpaisi.

Riippuu päivästä, uskooko Jani rakkauteen vai ei. Hänen käsityksensä naisista on kuulemma kuitenkin hyvä.

- Yhtenä päivänä tuntuu, ettei tästä tule mitään. Toisena päivänä tuntuu, että voin löytää rakkauden tänään.

Jani on saanut tuntea nahoissaan sen, ettei elämä mene, kuten haaveissa ja unelmissa. Välillä se tuntuu epäoikeudenmukaiselta, että joku toinen löytää rakkauden ja tulee isäksi helposti.

- Mutta elämä menee eri reittejä.

Juttua on muokattu 20.5.2018 klo 9.50.

Asiantuntijat Minna Oulasmaa ja Mika Pesonen antavat deittailuvinkkejä